Suomen pääomasijoitusyhdistys ry				LAUSUNTO

Asia:	Oikeusministeriön 21.3.2006 päivätty lausuntopyyntö ehdotuksesta hallituksen esitykseksi ryhmäkannetta koskevaksi laiksi (OM 16/41/2005 OM040:00/2005)

Suomen pääomasijoitusyhdistys ry (”FVCA”) kiittää mahdollisuudesta antaa lausuntonsa asiasta sekä lausuu kunnioittavasti seuraavaa:

Suomen pääomasijoitusyhdistys ry vastustaa ryhmäkannetta esitetyssä muodossa ja yleisenä riita-asioiden oikeudenkäynteihin liittyvänä menettelynä. FVCA:n näkemyksen mukaan ehdotuksesta ei edes tule esille selvää tarvetta ryhmäkannemenettelylle. 

Suomalaisten yritysten kannalta ryhmäkanteen käyttöönottoa voidaan pitää ei-tervetulleena muutoksena. Onhan jopa ehdotuksessa katsottu, että ryhmäkannelaki heikentää Suomen kilpailukykyä kansainvälisten yritysten sijaintipaikkaa koskevassa kilpailussa ja aiheuttaa mahdollisesti kielteisiä vaikutuksia investointeihin ja sijoitusratkaisuihin.

Mikäli ryhmäkannelaki kuitenkin saatetaan voimaan, niin FVCA pitää kuitenkin hyvänä, että lain soveltamisala on asiallisesti rajoitettu. Tosin ehdotuksen 1 §:n soveltamisala voidaan kuitenkin kyseenalaistaa. Ehdotuksessa lakia sovelletaan kuluttajasuhteita koskevissa riita-asioissa kuluttaja-asiamiehen toimivaltuuksien mukaisessa laajuudessa sekä ympäristövahinkolaissa tarkoitettua vahinkoa koskevissa riita-asioissa. 

FVCA pitää erityisen huolestuttavana sitä, että sijoitustuotteita koskevat kuluttajan ja elinkeinoharjoittajan väliset riidat kuuluvat lain soveltamisalaan. Laissa on kuluttaja-asiamiehen toimivaltaan liitetty arvopaperimarkkinaoikeuden alaan kuuluvia seikkoja. Arvopaperimarkkinaoikeuteen liittyvät kysymykset, esimerkiksi tiedonantovelvollisuudesta ja esitevastuusta, ovat kuitenkin monimutkaisia ja vaativat erityistä asiantuntemusta. On arvioitava uudelleen, onko syytä ulottaa kuluttaja-asiamiehen toimivaltaa sijoittajatuotteita koskevaan osakekauppaan. 

Lisäksi ehdotuksen toteutuminen johtaisi siihen, että sijoittajien oikeudenkäyntejä voitaisiin hoitaa valtion kuluriskillä.

Helsingissä 12.5.2006

SUOMEN PÄÄOMASIJOITUSYHDISTYS RY

Hallitus

Krista Rantasaari
pääsihteeri